LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL PRIVATAUS GALVIJIENOS SANDĖLIAVIMO PARAMOS ADMINISTRAVIMO TAISYKLIŲ PATVIRTINIMO

2014 m. rugpjūčio 29 d. Nr. 3D-522

Vilnius

Vadovaudamasi 2008 m. rugpjūčio 20 d. Komisijos reglamentu (EB) Nr. 826/2008, kuriuo nustatomos bendrosios pagalbos už privatų tam tikrų žemės ūkio produktų saugojimą skyrimo taisyklės (OL 2008 L 223, p. 3), su paskutiniais pakeitimais, padarytais 2014 m. kovo 11 d. Komisijos deleguotuoju reglamentu (ES) Nr. 501/2014 (OL 2014 L 145, p. 14), 2013 m. gruodžio 17 d. Europos Parlamento ir Tarybos reglamentu (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL 2013 L 347, p. 671), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865), Lietuvos Respublikos Vyriausybės 2006 m. spalio 11 d. nutarimu Nr. 987 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“,

t v i r t i n u Privataus galvijienos sandėliavimo paramos administravimo taisykles (pridedama).

Žemės ūkio ministrė	Virginija Baltraitienė

PATVIRTINTA

Lietuvos Respublikos žemės ūkio ministro

2014 m. rugpjūčio 29 d. įsakymu Nr. 3D-522

PRIVATAUS GALVIJIENOS SANDĖLIAVIMO PARAMOS ADMINISTRAVIMO TAISYKLĖS

I. BENDROSIOS NUOSTATOS

1. Privataus galvijienos sandėliavimo paramos administravimo taisyklės (toliau – taisyklės) parengtos vadovaujantis 2008 m. rugpjūčio 20 d. Komisijos reglamentu (EB) Nr. 826/2008, kuriuo nustatomos bendrosios pagalbos už privatų tam tikrų žemės ūkio produktų saugojimą skyrimo taisyklės (OL 2008 L 223, p. 3), su paskutiniais pakeitimais, padarytais 2014 m. kovo 11 d. Komisijos deleguotuoju reglamentu (ES) Nr. 501/2014 (OL 2014 L 145, p. 14) (toliau – reglamentas (EB) Nr. 826/2008), 2013 m. gruodžio 17 d. Europos Parlamento ir Tarybos reglamentu (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL 2013 L 347, p. 671), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865) (toliau – reglamentas (ES) Nr. 1308/2013).

2. Taisyklių tikslas – nustatyti paramos už privatų galvijienos sandėliavimą administravimo tvarką.

3. Šiose taisyklėse vartojamos sąvokos:

3.1. galvijiena – šviežia atšaldyta aštuonių mėnesių ir didesnio amžiaus galvijų mėsa, gauta iš ne daugiau kaip prieš dešimt dienų iki atidavimo į šaldyklą paskerstų galvijų, ne trumpiau kaip paskutinius tris mėnesius augintų Europos Sąjungoje;

3.2. privatus galvijienos sandėliavimas – pagal Europos Komisijos sprendimą, kaip numatyta reglamento (ES) Nr. 1308/2013 17–18 straipsniuose, pradedama taikyti rinkos reguliavimo priemonė, kai Europos Komisijos nustatytą laikotarpį, jos nurodytų kombinuotosios nomenklatūros (KN) kodų ir kokybės galvijiena netiekiama rinkai, o laikoma privačiame sandėlyje ir už tai skiriama nustatyto dydžio parama;

3.3. kitos šiose taisyklėse vartojamos sąvokos apibrėžtos taisyklių 1 punkte nurodytuose teisės aktuose ir kituose teisės aktuose.

II. PARAMOS SKYRIMAS

4. Privatų galvijienos sandėliavimą Lietuvos Respublikoje administruoja valstybės įmonė Lietuvos žemės ūkio ir maisto produktų rinkos reguliavimo agentūra (toliau – Rinkos reguliavimo agentūra), vadovaudamasi reglamento (ES) Nr. 1308/2013, reglamento (EB) Nr. 826/2008 nuostatomis ir kitais teisės aktais, reglamentuojančiais galvijienos rinkos organizavimo priemonių taikymą. Nacionalinė mokėjimo agentūra prie Žemės ūkio ministerijos (toliau – Mokėjimo agentūra) vykdo lėšų, susijusių su privačiu galvijienos sandėliavimu, mokėjimą, susigrąžinimą ir šių lėšų apskaitą.

5. Privatus galvijienos sandėliavimas gali būti pradėtas tik po to, kai ES oficialiajame leidinyje paskelbiamas Europos Komisijos reglamentas dėl specialių paramos už privatų galvijienos sandėliavimą teikimo sąlygų.

6. Subjektai, norintys gauti paramą už privatų galvijienos sandėliavimą, privalo Rinkos reguliavimo agentūrai pateikti tinkamai užpildytą Rinkos reguliavimo agentūros nustatytos formos paraišką ir su Rinkos reguliavimo agentūra sudaryti Paramos už privatų galvijienos sandėliavimą sutartį (toliau – sutartis). Kartu su paraiška, kurią pateikus negalima jos taisyti ar pildyti, Rinkos reguliavimo agentūrai pateikiama:

6.1. įmonės registravimo pažymėjimo kopija;

6.2. įgaliojimas, jei paraišką pasirašo ne įmonės vadovas, o jo įgaliotas asmuo;

6.3. pridėtinės vertės mokesčio (toliau – PVM) mokėtojo registracijos pažymėjimo kopija;

6.4. garantinis raštas, laidavimo raštas, banko čekis ar įrodymas apie Mokėjimo agentūrai sumokėtą Europos Komisijos nustatyto dydžio užstatą;

6.5. šaldyklos, kurioje bus saugoma galvijiena, pavadinimas, adresas, jos veterinarinio patvirtinimo įrodymo dokumentas;

6.6. subjekto ir šaldyklos savininko sutarties kopija, jei šaldykla nėra subjekto nuosavybė;

6.7. kiti dokumentai, kurie Rinkos reguliavimo agentūrai pareikalavus, būtini įsitikinti, kad subjektas ir privačiai sandėliuojama galvijiena atitinka teisės aktų reikalavimus.

7. Rinkos reguliavimo agentūra, ne vėliau kaip per penkias darbo dienas sudaro su subjektu (toliau – pareiškėjas) sutartį.

8. Pasirašius sutartį, pareiškėjas pateikia Rinkos reguliavimo agentūrai jos nustatytos formos pranešimą, nurodydamas šaldyklos, kurioje bus saugoma galvijiena, pavadinimą, adresą, tikslią galvijienos saugojimo toje šaldykloje vietą, galvijienos pagal kiekius (partijas) pristatymo į šaldyklą grafiką ir laikotarpį, kaip nurodyta reglamento (EB) Nr. 826/2008 20 straipsnyje.

9. Pareiškėjas galvijieną į šaldyklą turi pristatyti pranešime, nurodytame šių taisyklių 8 punkte, numatytais terminais (grafiku) ir kiekiais (partijomis) per 28 kalendorines dienas nuo sutarties sudarymo dienos.

10. Privačiai sandėliuojama galvijiena turi atitikti reglamento (EB) Nr. 826/2008 I priedo reikalavimus.

11. Rinkos reguliavimo agentūra dalyvauja nustatant pristatomos į šaldyklą galvijienos svorį, kaip nurodyta reglamento (EB) Nr. 826/2008 26 straipsnio 2 dalyje, 36 straipsnio 2 ir 5 (a) dalyse.

12. Pareiškėjas, privačiai sandėliuodamas galvijieną, turi įvykdyti visas sąlygas dėl teisės gauti privataus galvijienos sandėliavimo paramą įgijimo, kaip nurodyta reglamento (EB) Nr. 826/2008 22 ir 28 straipsniuose.

13. Rinkos reguliavimo agentūra atlieka administracinį paraiškų patikrinimą, organizuoja į šaldyklą pristatomos galvijienos patikrą pažymėdama ar plombuodama, iš anksto nepranešusi organizuoja patikras, siekdama įsitikinti, ar šaldykloje saugomas sutartyje nurodytas galvijienos kiekis, tikrina sandėliuojamos galvijienos kiekį ir tapatybę prieš išvežant iš šaldyklos, kaip nurodyta reglamento (EB) Nr. 826/2008 36 straipsnyje, siekiant užtikrinti, kad sandėliuojama galvijiena atitiktų paramos skyrimo reikalavimus. Po kiekvienos atliktos patikros Rinkos reguliavimo agentūra užpildo jos nustatytos formos ataskaitą.

14. Rinkos reguliavimo agentūra informaciją apie paramos už privatų galvijienos sandėliavimą teikimą viešai skelbia interneto svetainėje, kurios adresas http://www.litfood.lt, ir informuoja Mokėjimo agentūrą apie privataus galvijienos sandėliavimo organizavimą, atsiųsdama sutarčių, pasirašytų su pareiškėjais, kopijas.

III. PARAMOS LĖŠŲ IŠMOKĖJIMAS

15. Parama už privatų galvijienos sandėliavimą be PVM mokama iš Europos žemės ūkio garantijų fondo lėšų.

16. Pareiškėjas, privačiai sandėliavęs galvijieną, likus ne mažiau kaip 5 darbo dienoms iki sutartyje numatytos sandėliavimo laikotarpio pabaigos arba iki išvežimo iš šaldyklos pradžios, turi pateikti Rinkos reguliavimo agentūrai jos nustatytos formos paraišką išvežti galvijieną iš šaldyklos, kaip nurodyta reglamento (EB) Nr. 826/2008 29 straipsnyje.

17. Pareiškėjas, pasibaigus dviejų mėnesių sandėliavimo laikotarpiui, gali teikti Rinkos reguliavimo agentūrai prašymą šaldykloje sandėliuojamą galvijieną eksportuoti į trečiąją šalį. Tokiu atveju pareiškėjas privalo per 60 kalendorinių dienų nuo galvijienos išvežimo iš šaldyklos dienos Rinkos reguliavimo agentūrai pateikti dokumentus, numatytus reglamento (EB) Nr. 826/2008 28 straipsnio 3 punkte.

18. Kai pareiškėjas išima iš šaldyklos galvijieną, kaip nurodyta šių taisyklių 16 ar 17 punktuose, Rinkos reguliavimo agentūra, atlikusi patikrą vietoje pagal reglamento (EB) Nr. 826/2008 36 straipsnio 6 punkto reikalavimus, praneša pareiškėjui apie patikros rezultatus ir, priėmusi sprendimą išmokėti paramos lėšas už privatų galvijienos sandėliavimą, informuoja pareiškėją apie mokėtiną paramos sumą.

19. Mokėtiną paramos sumą Rinkos reguliavimo agentūra nustato atsižvelgdama į faktinius nesugedusio ir atitinkančio reikalavimus sandėliuoto galvijienos kiekio rezultatus, kuriuos nustato patikros metu, prieš išimant galvijieną iš šaldyklos, atsižvelgdama į faktinį galvijienos sandėliavimo laikotarpį, kaip numatyta reglamento (EB) Nr. 826/2008 34 straipsnio nuostatose.

20. Sandėliuojamas galvijienos kiekis turi būti ne mažesnis kaip 99 proc. sutartyje nurodyto kiekio, kad būtų skiriama visa parama, ir ne mažesnis kaip 90 proc., kad parama būtų skiriama už faktiškai rastą saugomą kiekį. Jei patikros metu rastas sandėliuojamas kiekis svyruoja nuo 80 proc. iki 90 proc. sutartyje nurodyto kiekio, skiriama parama mažinama per pusę, o jei rastas kiekis mažesnis kaip 80 proc., parama neskiriama.

21. Praėjus 60 kalendorinių dienų nuo galvijienos sandėliavimo pradžios, pareiškėjo prašymu gali būti išmokėta vienkartinė paramos avansinė išmoka, kaip nurodyta reglamento (EB) Nr. 826/2008 31 straipsnyje.

22. Pareiškėjas per tris mėnesius nuo sutartyje numatyto sandėliavimo laikotarpio pabaigos, vadovaudamasis Rinkos reguliavimo agentūros pranešimu apie mokėtiną paramos sumą, pateikia Rinkos reguliavimo agentūrai tinkamai užpildytą jos nustatytos formos mokėjimo paraišką.

23. Jeigu buvo mokėtas avansas, parama arba jos likutis už privatų galvijienos sandėliavimą turi būti išmokėtas per 120 kalendorinių dienų nuo mokėjimo paraiškos gavimo dienos, patikrinus, ar įvykdyti visi paramos teikimo reikalavimai.

24. Rinkos reguliavimo agentūra ne vėliau kaip prieš 21 kalendorinę dieną iki mokėjimo termino pabaigos (jei mokėjimo termino pabaigos data yra ankstesnė nei kitų kalendorinių metų sausio 21 d. – ne vėliau kaip dvidešimt darbo dienų iki kalendorinių metų pabaigos) pateikia Mokėjimo agentūrai elektroniniu būdu pagal jos nustatytą formą duomenis apie pareiškėją, mokėtiną paramą, taip pat kitus dokumentus, numatytus Mokėjimo agentūros ir Rinkos reguliavimo agentūros bendradarbiavimo sutartyje.

25. Mokėjimo agentūra, gavusi šių taisyklių 24 punkte nurodytą informaciją ir patikrinusi, kad parama gali būti skiriama, užsako paramos lėšas.

26. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl lėšų Europos Sąjungos žemės ūkio fondų ir Europos žuvininkystės fondo priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

27. Grąžintinos iš galvijienos saugotojo lėšos administruojamos vadovaujantis Grąžintinų lėšų, susidariusių įgyvendinant Europos Sąjungos žemės ūkio fondų priemones administravimo taisyklėmis, patvirtintomis Lietuvos Respublikos Vyriausybės 2008 m. vasario 13 d. nutarimu Nr. 137 „Dėl grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių patvirtinimo“.

IV. ATSAKOMYBĖ

28. Asmenys, pažeidę šių taisyklių reikalavimus, atsako teisės aktų nustatyta tvarka.

___________________